b'\n_START_ARTICLE_\nVida Grantova\n_START_SECTION_\n1. dejanje\n_START_PARAGRAPH_\nVzdu\xc5\xa1je v hi\xc5\xa1i Grantovih je podobno peklu: Mihael je trd, zanima se le organiziranje tovarn in pridobivanje denarja, glavni cilj mu je mo\xc4\x8d. Zato zani\xc4\x8duje Andreja, ki hrepeni po umrli materi in zapravlja svoje \xc5\xbeivljenje. Vida se \xc4\x8duti utesnjeno, hrepeni po svobodnem \xc5\xbeivljenju. Svoje skrbi zaupa Tomu, ki se na Mihaelov klic vra\xc4\x8da iz Pariza in s katerim sta se v\xc4\x8dasih ljubila. Mihael ve za njuno ljubezen, ljubosumen je, kar pa pri Andreju izzove odpor, saj ima Vido za svetnico, ne dovoli, da bi jo kdo \xc5\xbealil z nezaupanjem. Bratje so nestrpni drug do drugega in dru\xc5\xbeinski posvet se spremeni v prepir, o\xc4\x8ditke, skoraj v pretep.\n_START_SECTION_\n2. dejanje\n_START_PARAGRAPH_\nVidina in Tomova ljubezen je o\xc5\xbeivela, oba se ji predata, Vida je v njej na\xc5\xa1la smisel svojega bivanja, Tomo pa je estet, ki pravi, da so ljudje zoprni, neumni in da je treba \xc5\xbeiveti na belem kontinentu lepote. Ko Tomo odide, se k Vidi zate\xc4\x8de Andrej in se ji izpove: ljubi jo, vendar brez zahtev in \xc5\xbeelja. Pride Mihael, pijan, z veselo dru\xc5\xbebo, v kateri je tudi nekaj prostitutk. Zahteva, da Vida postre\xc5\xbee gostom, in ko se ta brani, zagrozi s pi\xc5\xa1tolo. Pravi, da bo ustrelil njo in Toma, \xc4\x8de ga ne bo poslu\xc5\xa1ala. V strahu za ljubimca se Vida premaga, postre\xc5\xbee, nato pa za zmeraj zapusti hi\xc5\xa1o.\n_START_SECTION_\n3. dejanje\n_START_PARAGRAPH_\nVida se je zatekla k Tomu, sre\xc4\x8dna je, da ji ni treba ve\xc4\x8d \xc5\xbeiveti v la\xc5\xbei, da je na\xc5\xa1la svoj pravi dom. Vendar se hitro poka\xc5\xbee usodni nesporazum med ljubimcema: za Toma je glavna svoboda, Vida pa je pri\xc5\xa1la k njemu v veselo, prostovoljno su\xc5\xbeenjstvo. Njene iluzije se podrejo, po\xc4\x8duti se sme\xc5\xa1no, izgubljeno. Tedaj prihiti Mihael, ki \xc5\xbeene no\xc4\x8de izpustiti, ker jo ljubi, prosi jo naj se vrne k njemu, vse bo odpustil, da bo le ostala njegova. Vida zgro\xc5\xbeena odkloni, saj je njun zakon za zmeraj kon\xc4\x8dan, bila je Tomova, ni ve\xc4\x8d njegova. Mo\xc5\xbe jo v besu udari z bi\xc4\x8dem in odide. Takoj za tem Grantov hlapec sporo\xc4\x8di, da se je Andrej ustrelil.\n_START_SECTION_\n4. dejanje\n_START_PARAGRAPH_\nPripravlja se sedmina za Andrejem. Vida se je vrnila, nikogar ne pusti blizu, brez mo\xc4\x8di prebira poslovilno Andrejevo pismo, v katerem jo ta prosi, naj poskrbi za njegovega nezakonskega otroka in njegovo mater. Vida po\xc5\xa1lje ponjo in ji obljubi, da bo poskrbela zanjo in za otroka, nato pa napi\xc5\xa1e poslovilno pismo z namenom, da bo naredila samomor. \xc5\xa0e prej pa opravi pogovor s Tomom, ki odhaja in Vido prosi, naj odide z njim. Ta mu ne pusti blizu, za\xc5\xbeeli mu sre\xc4\x8dno pot in se po njegovem odhodu sku\xc5\xa1a zastrupiti, kar pa ji prepre\xc4\x8dita mati in Mihael. Mo\xc5\xbe, ki je ves razrvan, ji pove, da jo je hotel ubiti, zdaj pa ne ve, zakaj naj bi jo, zato jo bo zaprl v hi\xc5\xa1o in stal na stra\xc5\xbei, za \xc4\x8dast Grantov. K njim pa bo pri\xc5\xa1la Andrejeva \xc5\xbeenska z otrokom. Gostje se zbirajo k sedmini, Mihael uka\xc5\xbee pri\xc5\xbegati lu\xc4\x8d in odpreti jedilnico. Vida raztrga svoje poslovilno pismo, po\xc4\x8dasi se napoti v jedilnico in po kratkem obotavljanju prestopi prag.\n_START_SECTION_\nUprizoritve\n_START_PARAGRAPH_\nKozakova drama Lepa Vida je bila prvi\xc4\x8d uprizorjena leta 1940 v Slovenskem narodnem gledali\xc5\xa1\xc4\x8du v Ljubljani. Na odru so jo zaigrali \xc5\xa1e leta 1941 v Drami SNG Maribor in 1948 v Drami SNG Ljubljana, pod naslovom Vida Grantova._NEWLINE_Kozak je prvotno dramo Lepa Vida po vojni predelal in ji dal naslov Vida Grantova. Po zasnovi temelji na tradiciji na\xc5\xa1e narodne pesmi in ho\xc4\x8de v dramski obliki izraziti \xc5\xbeensko hrepenenje po sre\xc4\x8di, vendar je avtor kasneje spoznal, da je simbolni naslov odve\xc4\x8d in da je bolje, \xc4\x8de je le ta realisti\xc4\x8den, kakor je realisti\xc4\x8dna tudi dramska zgodba. Za knji\xc5\xbeno izdajo je potek dejanj nekoliko zgostil in izbolj\xc5\xa1al obliko. Vida Grantova je osrednja drama iz cikla treh dram, kjer prikazuje prerez slovenskega me\xc5\xa1\xc4\x8danstva, sliko cele generacije, obdelano v dramski obliki. Druga drama je Profesor Klepec, tretja pa Pun\xc4\x8dka, ki prikazuje \xc5\xbeivljenje slovenskih advokatov in politikov.'